CELEX: 32020R0538
Language: mt
Date: 2020-04-17 00:00:00
Title: Regolament tal-Kunsill (UE, Euratom) 2020/538 tas-17 ta’ April 2020 li jemenda r-Regolament (UE, Euratom) Nru 1311/2013 li jistabbilixxi l-qafas finanzjarju pluriennali għas-snin 2014-2020 fir-rigward tal-ambitu tal-Marġini Globali għall-Impenji

17.4.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  LI 119/1
               
            
         REGOLAMENT TAL-KUNSILL (UE, Euratom) 2020/538
         tas-17 ta’ April 2020
         li jemenda r-Regolament (UE, Euratom) Nru 1311/2013 li jistabbilixxi l-qafas finanzjarju pluriennali għas-snin 2014-2020 fir-rigward tal-ambitu tal-Marġini Globali għall-Impenji
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 312 tiegħu,
         Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 106a tiegħu,
         Wara li kkunsidra l-proposta mill-Kummissjoni Ewropea,
         Wara li kkunsidra l-kunsens tal-Parlament Ewropew,
         Wara li l-abbozz tal-att leġiżlattiv intbagħat lill-parlamenti nazzjonali,
         Filwaqt li jaġixxi f’konformità ma’ proċedura leġiżlattiva speċjali,
         Billi:
         
                     (1)
                  
                  
                     It-tifqigħa tal-COVID-19 u l-kriżi tas-saħħa pubblika u ekonomika assoċjata, li jeħtieġu miżuri straordinarji, tefgħu pressjoni enormi fuq ir-riżorsi finanzjarji disponibbli fi ħdan il-limiti massimi tal-qafas finanzjarju pluriennali (QFP) u lil hinn minnhom.
                  
               
                     (2)
                  
                  
                     Sabiex l-Unjoni tkun tista’ tiffinanzja rispons xieraq għat-tifqigħa tal-COVID-19 u għall-kriżi tas-saħħa pubblika u ekonomika assoċjata skont ir-Regolament tal-Kunsill (UE) 2020/521 (1), huwa meħtieġ li jinbidel l-għan li għalih jistgħu jintużaw l-approprjazzjonijiet disponibbli fil-qafas tal-Marġini Globali għall-Impenji, fejn dan jirreferi għat-tkabbir u l-impjiegi, b’mod partikolari għall-impjiegi taż-żgħażagħ, kif ukoll għall-migrazzjoni u miżuri ta’ sigurtà.
                  
               
                     (3)
                  
                  
                     Dan ir-Regolament huwa marbut direttament mal-finanzjament inkluż fil-baġit emendatorju Nru 2 għall-baġit ġenerali tal-Unjoni għall-2020 li fil-qafas tiegħu jiġi mobilizzat il-Marġni Globali għall-Impenji biex jiffinanzja miżuri fil-kuntest tat-tifqigħa tal-COVID-19. Sabiex tiġi żgurata koerenza sħiħa ma’ dak il-baġit emendatorju, jenħtieġ li dan ir-Regolament japplika mid-data tal-adozzjoni tiegħu.
                  
               
                     (4)
                  
                  
                     L-Artikolu 135(2) tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (‘Ftehim dwar il-Ħruġ’) (2) jipprevedi li l-emendi għar-Regolament tal-Kunsill (UE, Euratom) Nru 1311/2013 (3) li jiġu adottati fid-data tad-dħul fis-seħħ tal-Ftehim dwar il-Ħruġ jew warajha ma għandhomx ikunu japplikaw għar-Renju Unit sa fejn dawk l-emendi jkollhom impatt fuq l-obbligi finanzjarji tar-Renju Unit. L-emendi stabbiliti f’dan ir-Regolament huma limitati għall-bidla fl-għan tal-użu tal-Marġini Globali għall-Impenji u ma jżidux l-obbligi finanzjarji. Għaldaqstant, huwa xieraq li jiġi ċċarat li, għall-finijiet tal-Artikolu 135(2) tal-Ftehim dwar il-Ħruġ, l-emendi stabbiliti f’dan ir-Regolament ma għandhomx impatt fuq l-obbligi finanzjarji tar-Renju Unit u, għalhekk, huma applikabbli għar-Renju Unit.
                  
               
                     (5)
                  
                  
                     Fid-dawl tat-tifqigħa tal-COVID-19 u l-ħtieġa li jiġi provdut finanzjament bħala kwistjoni ta’ urġenza biex jingħata rispons xieraq, tqies xieraq li tiġi prevista deroga mill-perijodu ta’ tmien ġimgħat imsemmi fl-Artikolu 4 tal-Protokoll Nru 1 dwar ir-rwol tal-parlamenti nazzjonali fl-Unjoni Ewropea, anness mat-Trattat dwar l-Unjoni Ewropea, mat-Trattat dwar il-Funzjonament tal-Unjoni Ewropea u mat-Trattat li jistabbilixxi l-Komunità Ewropea għall-Enerġija Atomika.
                  
               
                     (6)
                  
                  
                     Għaldaqstant, jenħtieġ li r-Regolament (UE, Euratom) Nru 1311/2013 jiġi emendat skont dan,
                  
               ADOTTA DAN IR-REGOLAMENT:
         
            Artikolu 1
            Ir-Regolament (UE, Euratom) Nru 1311/2013 huwa emendat kif ġej:
            
                        (1)
                     
                     
                        fl-Artikolu 3(2), it-tieni sentenza hi ssostitwita b’dan li ġej:
                        “L-approprjazzjonijiet ta’ impenn jistgħu jiddaħħlu fil-baġit lil hinn mil-limiti massimi tal-intestaturi rilevanti tal-QFP fejn ikun neċessarju li jintużaw ir-riżorsi mir-Riżerva ta’ Għajnuna f’Emerġenza, mill-Fond ta’ Solidarjetà tal-Unjoni Ewropea, mill-Istrument ta’ Flessibbiltà, mill-Fond Ewropew ta’ Aġġustament għall-Globalizzazzjoni, mill-Marġini ta’ Kontinġenza, mill-flessibbiltà speċifika biex jiġi indirizzat il-qgħad fost iż-żgħażagħ u biex tissaħħaħ ir-riċerka u mill-Marġini Globali għall-Impenji, f’konformità mar-Regolament tal-Kunsill (KE) Nru 2012/2002 (*1), mar-Regolament (UE) Nru 1309/2013 tal-Parlament Ewropew u tal-Kunsill (*2), u mal-Ftehim Interistituzzjonali dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba (*3).
                        
                           (*1)  Ir-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea (ĠU L 311, 14.11.2002, p. 3)."
                        
                        
                           (*2)  Ir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament tal-Kunsill (KE) Nru 1927/2006 (ĠU L 347, 20.12.2013, p. 855)."
                        
                        
                           (*3)  Il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba (ĠU C 373, 20.12.2013, p. 1).”;"
                        
                     
                  
                        (2)
                     
                     
                        l-Artikolu 14 huwa emendat kif ġej:
                        
                                    (a)
                                 
                                 
                                    it-titolu huwa sostitwit b’dan li ġej:
                                    “Marġini Globali għall-Impenj
                                       i”
                                 
                              
                                    (b)
                                 
                                 
                                    il-paragrafu 1 huwa ssostitwit b’dan li ġej:
                                    
                                       “1.   Il-marġini li għadhom disponibbli taħt il-limiti massimi tal-QFP għall-approprjazzjonijiet ta’ impenn għandhom jikkostitwixxu Marġini Globali għall-Impenji, magħmul disponibbli barra mil-limiti massimi stabbiliti fil-QFP għas-snin 2016 sa 2020.”.
                                    
                                 
                              
                  
         
            Artikolu 2
            Dan ir-Regolament għandu jidħol fis-seħħ fid-data tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mid-data tal-adozzjoni tiegħu.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-17 ta’ April 2020.
            
               
                  Għall-Kunsill
               
               
                  Il-President
               
               G. GRLIĆ RADMAN
            
         
         
            (1)  Ir-Regolament tal-Kunsill (UE) 2020/521 tal-14 ta’ April 2020 li jattiva l-appoġġ ta’ emerġenza skont ir-Regolament tal-Kunsill (UE) 2016/369, u li jemenda d-dispożizzjonijiet tiegħu filwaqt li jqis it-tifqigħa tal-COVID-19 (ĠU L 117, 15.4.2020, p. 3).
         
            (2)  ĠU L 29, 31.1.2020, p. 7.
         
            (3)  Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).